钦定古今图书集成/方舆汇编/职方典/第1113卷 > 《寓郢城》李百药
## 钦定古今图书集成/方舆汇编/职方典/第1113卷 > 《寓郢城》李百药

客心悲暮序，登墉瞰平陆。林泽窅芊绵，山川郁回复。
王公资设险，名都距江澳。方城疑北门，溟海穷南服。
长策挫吴豕，雄图竞周鹿。大蒐云梦崦，壮观章华筑。
人世更不竞，西师日侵蹙。运圮属驱驰，时屯恣鞭扑。
莫救彝陵火，无复秦庭哭。鄢郢遂丘墟，风尘俄惨黩。
狐兔时游践，霜露日霑沐。钓渚故地平，神台层宇覆。
阵云埋夏首，穷阴惨荒谷。怅矣洲壑迁，悲哉年祀倏。
虽异三春望，终伤千里目。